b'\n_START_ARTICLE_\nIlmailualan Unioni\n_START_PARAGRAPH_\nIlmailualan Unioni (IAU) on suomalainen ilmailualalla ty\xc3\xb6skentelevien ammattiliitto. Keskusj\xc3\xa4rjest\xc3\xb6 SAK:hon ja Kuljetusalan Ammattiliittojen Federationiin (KAF) kuuluvalla liitolla on noin 4 000 j\xc3\xa4sent\xc3\xa4. IAU:n j\xc3\xa4senet ty\xc3\xb6skentelev\xc3\xa4t teknisiss\xc3\xa4 ja palveluteht\xc3\xa4viss\xc3\xa4 kuten lentokoneiden huoltot\xc3\xb6iss\xc3\xa4 ja asiakaspalvelu-, kuormaus- sek\xc3\xa4 ruuanvalmistust\xc3\xb6iss\xc3\xa4. IAU:n j\xc3\xa4senten suurin ty\xc3\xb6nantaja on Finnair._NEWLINE_IAU perustettiin 6. syyskuuta 1969, kun vanhaan SAK:hon kuulunut Suomen Ilmakuljetus-Unioni (perustettu 1957) ja SAJ:hin kuulunut Ilmakuljetusalan Ammattiliitto (perustettu 1962) yhdistyiv\xc3\xa4t keskusj\xc3\xa4rjest\xc3\xb6jen tavoin. Lentotekniset -yhdistys liittyi IAU:hun Teknisten ja erikoisammattien liitosta 1975. Ilmavoimille ty\xc3\xb6skentelev\xc3\xa4t siirtyiv\xc3\xa4t IAU:sta Sotilasammattiliittoon vuonna 2006._NEWLINE_IAU on Kansainv\xc3\xa4lisen kuljetusty\xc3\xb6ntekij\xc3\xb6iden liiton (ITF), Euroopan kuljetusty\xc3\xb6ntekij\xc3\xb6iden liiton (ETF) ja Pohjoismaisen kuljetusty\xc3\xb6ntekij\xc3\xb6iden liiton (NTF) j\xc3\xa4sen._NEWLINE_IAU julkaisee j\xc3\xa4senlehte\xc3\xa4 Unioni (ISSN 1795-2840) kuudesti vuodessa.'